AIŠKINAMASIS RAŠTAS

Dėl Savivaldybės nekilnojamojo turto perdavimo Molėtų rajono savivaldybės administracijai

**1. Parengto tarybos sprendimo projekto tikslai ir uždaviniai**

Molėtų rajono savivaldybės viešoji biblioteka (toliau – Biblioteka) 2018 m. sausio 12 d. raštu Nr. R2-08 „Dėl patalpų perdavimo“ kreipėsi į Molėtų rajono savivaldybės administraciją ir pateikė Molėtų rajono savivaldybės viešosios bibliotekos direktoriaus 2018 m. sausio 12 d. įsakymą Nr. V-02 „Dėl savivaldybės turto pripažinimo nereikalingu Molėtų rajono savivaldybės viešosios bibliotekos funkcijoms vykdyti“, kuriuo pripažino šiuo metu patikėjimo teise valdomus pastatus: biblioteką, esančią Molėtų r. sav., Luokesos sen., Luokesos k., Polių g. 3, valgyklą ir sandėlį, esančius Molėtų r. sav., Inturkės sen., Kuolakasių k. 1A., nereikalingais įstaigos funkcijoms vykdyti ir siūlo perduoti Molėtų rajono savivaldybės administracijai.

Negyvenamosiose patalpose, esančiose Molėtų r. sav., Suginčių sen., Sidabrinių k., Sodų g. 3-2, Biblioteka veiklą vykdo, tačiau iš 403,94 kv. m ploto patikėjimo teise valdomų patalpų veiklai naudoja tik 67,0 kv. m. ploto patalpas. Dalis patalpų pagal panaudos sutartį perduota Sidabrinių bendruomenės centrui, dalis patalpų visiškai nenaudojama. Tikslinga šias patalpas perduoti patikėjimo teise valdyti Molėtų rajono savivaldybės administracijai ir spręsti patalpų tinkamą panaudojimą. Bibliotekos veiklai patalpos būtų perduotos pagal panaudos sutartį.

Parengto sprendimo projekto tikslas – perduoti šiuo metu Bibliotekos patikėjimo teise valdomą nekilnojamąjį turtą Molėtų rajono savivaldybės administracijai patikėjimo teise valdyti, naudoti ir disponuoti juo.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas ir 4 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1, 2, 4 dalys;

Molėtų rajono savivaldybei nuosavybės teise priklausančio turto perdavimo valdyti, naudoti ir disponuoti juo patikėjimo teise tvarkos aprašo, patvirtinto Molėtų rajono savivaldybės tarybos 2014 m. gruodžio 18 d. sprendimu Nr. B1-211 „Dėl Molėtų rajono savivaldybei nuosavybės teise priklausančio turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“, 3.1. papunktis, 20 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – savivaldybės nekilnojamas turtas bus perduotas Molėtų rajono savivaldybės administracijai ir bus sprendžiama, kaip šį turtą panaudoti.

Neigiamų pasekmių nenumatoma.

**4. Priemonės sprendimui įgyvendinti**

Teisės akto vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės viešoji biblioteka.